**Beretning fra intern revisor..**

Som nytiltrådt intern revisor på årsmødet den 3-4 oktober 2020 har det været en udfordring at kunne nå rundt om budgetlægning, procedurer omkring udmøntningen af denne, forståelsen af regnskabsposteringer og konteringer og jeg er langt fra nået i mål endnu.

Jeg opfatter det ikke som den interne revisions opgave, at beskæftige sig med enkeltbilag og disses korrekthed. Dette er en opgave for den autoriserede revisor.

De opgaver jeg har valgt at beskæftige mig med er primært :

* Er der en rimelig overensstemmelse mellem det budget årsmødet vedtager og den faktuelle udmøntning af Enhedslistens økonomi.
* Udviser budgetter og regnskaber en ansvarlig økonomisk forvaltning.
* Er der mulighed for udvikling af systematikker og procedurer, som sikrer en bedre anvendelse af Enhedslistens økonomi.

Jeg har i perioden været med på sidelinjen ved økonomigruppens møder med henblik på større indsigt i trufne økonomiske beslutninger.

På grund af coronasituationen udviser regnskabet et stort overskud på mødeaktiviteter, årsmøde og andre aktiviteter der enten har måttet aflyses eller er blevet afholdt som digitale frem for fysiske møder.

Enhedslisten har derfor et overskud på cirka 1.8 millioner i 2020. Sammenlagt med overskud fra tidligere år, ender vi derfor med et akkumuleret overskud på cirka 8.3 millioner.

På grund af coronarestriktioner forventes i budgettet i 2021 igen at give et overskud – i omegnen af 100.000 kr, mens budgettet for 2022, hvor vi kan håbe på at corona ikke begrænser vores handlemuligheder længere, forventes at gå i balance.

Det skal bemærkes, at overskuddet hvert år faktisk er 1 million højere, da der henlægges dette beløb til FT/EP valg hvert år. Dette fremgår ikke synligt i regnskabet, så for tydelighedens skyld kunne det være en ide, at oprette en separat valgfond for at tydeliggøre dette.

Det foreslås i budgetter for 2021-22-23 at akkumuleret underskud anvendes til ansættelse af to yderligere medarbejdere, samt til frikøb af FU medlemmer svarende til to fuldtidsstillinger.

Hvis forudsætningerne om uændrede indtægter i form af kontingenter og stemmepenge ikke holder kan budgetterede underskud på 2 millioner i 2022 og 2023 være kritiske, og man skal være opmærksom på to ubekendte i indtægterne.

* Der har ikke kunnet fremlægges et scenarium for, hvilke konsekvenser ændringen af medlemskontingenterne vil medføre.
* En udskrivelse af et folketingsvalg vil have betydning for stemmepenge, som udgør næsten halvdelen af vores indtægter.

Til slut vil jeg opfordre alle medlemmer til at tilmelde betaling af kontingent på enten kortbetaling eller MobilePay, da omkostninger ved betaling via giro eller betalingsservice er betydeligt højere, og det skal ikke være nogen hemmelighed, at penge der ligger i Enhedslistens kasse, gør betydelig mere gavn end penge der ligger i kassen hos Nets.

Tommy Lindegaard

Intern revisor Enhedslisten.